FN บวกแรง 4.85% หลังกองทุนบัวหลวงเก็บหุ้นเพิ่ม โบรกฯ แนะสะสม ชูเป้า 6.20 บ.
FN บวกแรง 4.85% หลังกองทุนบัวหลวงเก็บหุ้นเพิ่ม ล่าสุด ณ เวลา 10.25 น. อยู่ที่ 5.40 บาท บวก 0.25 บาท หรือ 4.85% สูงสุดที่ 5.45 บาท ต่ำสุดที่ 5.30 บาท ด้าน โบรกฯ แนะสะสม ชูเป้า 6.20 บ.
25 ต.ค. 2560

ผู้สื่อข่าวรายงานว่า ราคาหุ้นบริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ล่าสุด ณ เวลา 10.25 น. อยู่ที่ 5.40 บาท บวก 0.25 บาท หรือ 4.85% สูงสุดที่ 5.45 บาท ต่ำสุดที่ 5.30 บาท ด้วยมูลค่าซื้อขาย 26.77 ล้านบาท ขณะที่ดัชนีตลาดหุ้นไทยโดยรวมบวก 0.46%

ทั้งนี้ ราคาหุ้น FN ปรับตัวขึ้นแรง หลังบริษัท หลักทรัพย์จัดการกองทุนรวมบัวหลวง จำกัด หรือ บลจ.บัวหลวง เข้าซื้อหุ้นเพิ่ม 0.35% และส่งผลให้จำนวนหลักทรัพย์ภายหลังการได้มาคิดเป็น 5.01% ของสิทธิออกเสียงทั้งหมดของกิจการ
ขณะที่ นักวิเคราะห์ บล.เอเอสแอล ระบุในบทวิเคราะห์ว่า ราคาหุ้น FN ปรับตัวลงกว่า 78% YTD โดยประเมินว่าราคาหุ้นปัจจุบันรับรู้แนวโน้มกำไรสุทธิงวด 9 เดือนปี 60 ตามที่คาดการณ์ชะลอตัว ทั้งจากยอด SSSG ที่ยังติดลบและ Margin ที่หดตัวลง
อย่างไรก็ตาม ยังแนะนำ สะสม ให้ราคาเหมาะสมเฉลี่ย 6.20 บาท จากการบริโภคในประเทศที่ฟื้นตัวรวมไปถึงมาตรการกระตุ้นเศรษฐกิจ, งาน FN Fair ได้รับการตอบรับที่ดีจากการทำโปรโมชั่น, การเปิดสาขาใหม่ที่ฉะเชิงเทราในไตรมาส 4/60 หนุนกลุ่มลูกค้าแถบ EEC ในอนาคต (ปี 18 รับรู้เต็มปี) และการเติบโตจากฐานที่ต่ำในปีนี้
 